पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना वैक्सीनेशन के तीसरे चरण में बुधवार से 18 से 44 साल के लोगों का टीकाकरण शुरू होगा। इस अभियान को विभाग ने मिशन 1844 नाम दिया है। क्योंकि इस चरण में 18 से 44 साल के लोगों को टीका लगाया जाएगा। कोविन पोर्टल पर पंजीयन करवाना अनिवार्य है। टीकाकरण केंद्र पर पंजीयन नहीं होंगे।
वहीं पूर्व में पंजीयन कर चुके लोगों को रजिस्ट्रेशन शेड्यूल तय करना होगा। इसके बाद उन्हें टीका लगेगा। पहले 1 मई से टीकाकरण शुरू होना था। लेेकिन वैक्सीन के अभाव में 5 मई से शुरू किया जा रहा है। इसके चलते पंजीयन कराने पर लोगों को शेड्यूल, समय व टीकाकरण केंद्र के बारे में जानकारी नहीं मिली थी। इस कारण रजिस्ट्रेशन रिशेड्यूल करना होगा।
शेड्यूल के बाद लोगों को टीकाकरण केंद्र, निर्धारित समय की मिल सकेगी जानकारी
जिले में 18 से 44 साल के लोगों की संख्या करीब 4 लाख है। पंजीयन कराने के बाद अपॉइंटमेंट नहीं मिलने से लोगों के मन में भय था कि उनका पंजीयन हुआ है या नहीं। मंगलवार को पीजी कॉलेज के बॉटनी विभाग में पंजीयन केंद्र पर कई लोग इस संबंध में जानकारी लेने पहुंचे। लोगों ने पूछा कि पंजीयन कराने के बाद अपॉइंटमेंट नहीं मिला है। ऐसे में उन्हें टीका कैसे लगेगा।
इसको लेकर स्टेट इम्यूनाइजेशन अफसर डॉ. संतोष शुक्ला का ऑडियो सोशल मीडिया में आया है। इसमें उन्होंने पूरी प्रक्रिया बताई है। सीएमएचओ डॉ. अनीता सिंगारे ने बताया पहले से पंजीयन कर चुके लोगों को रजिस्ट्रेशन शेड्यूल तय करना होगा। इसके बाद उन्हें टीकाकरण केंद्र, समय की जानकारी मिलेगी। इसके बाद वे निर्धारित समय व केंद्र पर जाकर टीका लगवा सकेंगे।
स्टॉक : मंगलवार शाम को 4100 डोज आए
इंदौर से मंगलवार शाम को वैक्सीन का 4100 डोज शहर पहुंचे। कोवैक्सीन के 1500 डोज और कोविशील्ड के 2600 डोज आए। स्टॉक में 1960 डोज कोविशील्ड का रखा हुआ है। नई गाइड लाइन के तहत 18 से 44 साल के लोगों को कोवैक्सीन का टीका लगाया जाएगा।
स्थान : कॉलेज के सभागृह में होगा टीकाकरण
तीसरे चरण के पहले दिन यानी बुधवार पीजी कॉलेज में 18 से 44 साल के लोगों को टीका लगाया जाएगा। कॉलेज के सभागृह पंजीयन केंद्र में टीकाकरण होगा। सीएमएचओ ने बताया पहले दिन जिला मुख्यालय पर सभागृह में उन 100 लोगों को टीका लगेगा जिनके मोबाइल पर स्लॉट बुक का मैसेज आया है।
ऐसे करें रजिस्ट्रेशन शेड्यूल तय
कोविन पोर्टल पर पंजीयन करवाना होगा। पोर्टल पर मोबाइल नंबर डालने पर ओटीपी आएगा। 6 नंबर ओटीपी दर्ज करने के बाद स्वयं की जानकारी दर्ज करना होगी। जानकारी दर्ज करने के बाद शेड्यूल, टीकाकरण केंद्र व समय दर्ज करने पर रजिस्ट्रेशन हो जाएगा। रजिस्ट्रेशन के बाद शेड्यूल करना होगा।
पिनकोड डालना होगा या राज्य और जिला चुनना होगा। 18 साल से अधिक आयु के हैं, तो आपको 18+ का चयन करना है। इसी तरह रजिस्ट्रेशन शेड्यूल तय करना होगा। जानकारी दर्ज करने के बाद शेड्यूल दिखेगा। इसमें सेंटर व टाइम स्लॉट दिखेगा। समय तय कर आपको टीकाकरण कराना होगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn